b'\n_START_ARTICLE_\nPuistoblues\n_START_PARAGRAPH_\nPuistoblues on jokavuotinen J\xc3\xa4rvenp\xc3\xa4\xc3\xa4ss\xc3\xa4 j\xc3\xa4rjestett\xc3\xa4v\xc3\xa4 blues-festivaali. Kokonaisk\xc3\xa4yntim\xc3\xa4\xc3\xa4r\xc3\xa4n perusteella viisip\xc3\xa4iv\xc3\xa4inen Puistoblues on Suomen nelj\xc3\xa4nneksi suurin festivaali. Vuonna 2011 Puistobluesin eri tapahtumiin osallistui 119\xc2\xa0000 festivaalivierasta._NEWLINE_Puistoblues-festivaalin taustalla on yhdistys nimelt\xc3\xa4 J\xc3\xa4rvenp\xc3\xa4\xc3\xa4n Blues-Jazz Diggarit ry. Yhdistys sai alkunsa 1. marraskuuta 1977 noin kahdenkymmenen roots-musiikista innostuneen j\xc3\xa4rvenp\xc3\xa4\xc3\xa4l\xc3\xa4isen p\xc3\xa4\xc3\xa4tt\xc3\xa4ess\xc3\xa4 perustaa sen. Seuraavana kes\xc3\xa4n\xc3\xa4 sai alkunsa Puistoblues, joka on edelleen yhdistyksen toiminnan kulmakivi. Ensimm\xc3\xa4inen Puistoblues j\xc3\xa4rjestettiin 19. elokuuta 1978._NEWLINE_Festivaalin p\xc3\xa4\xc3\xa4konsertissa ovat esiintyneet muun muassa Taj Mahal 1981, Albert Collins 1982, Robert Cray 1986, John Lee Hooker ja Bo Diddley 1991, Lynyrd Skynyrd ja The Band 1996, Carlos Santana 1998, B. B. King 2000, Johnny Winter 2007 sek\xc3\xa4 ZZ Top 2010._NEWLINE_Tapahtuma on j\xc3\xa4rjestetty alusta alkaen talkooty\xc3\xb6n\xc3\xa4, ja Puistoblues on nyky\xc3\xa4\xc3\xa4n Suomen suurin talkoovoimin j\xc3\xa4rjestetty festivaali. Viisip\xc3\xa4iv\xc3\xa4iseen tapahtumaan kuuluu J\xc3\xa4rvenp\xc3\xa4\xc3\xa4n Vanhankyl\xc3\xa4nniemess\xc3\xa4 j\xc3\xa4rjestett\xc3\xa4v\xc3\xa4n p\xc3\xa4\xc3\xa4konsertin lis\xc3\xa4ksi ilmaisia katukonsertteja, lastentapahtumia sek\xc3\xa4 klubeja._NEWLINE_Vuonna 2010 Puistobluesin liput myytiin ensimm\xc3\xa4ist\xc3\xa4 kertaa tapahtuman historiassa loppuun jo etuk\xc3\xa4teen.'